**POLITIKA KAKOVOSTI DIREKCIJE RS ZA INFRASTRUKTURO**

Naše poslanstvo je, da vzdržujemo ter gradimo glavne in regionalne ceste, državno kolesarsko omrežje in državno železniško omrežje v Sloveniji, tako da v okviru svojih pristojnosti prispevamo k izboljšanju prevoznosti, prometne varnosti, dostopnosti, ponudbe javnega potniškega prometa, uporabnosti, minimalne obremenitve naravnega in bivalnega okolja ter usklajenosti z gospodarskim in prostorskim razvojem območij in države.

Naša vizija je ohranjati in izboljševati stanje glavnih in regionalnih cest, državnega kolesarskega omrežja in državnega železniškega omrežja do te mere, da je primerljivo s podobno razvitimi državami v Evropi. Pri tem pa želimo dvigniti raven storitev za uporabnike cest, državnega kolesarskega omrežja in državnega železniškega omrežja ter znižati njihove stroške in stroške izvedbe del in upravljanja.

Svoj poslovni pristop smo zasnovali na zadovoljstvu uporabnikov. Zadovoljstvo uporabnikov je za nas zelo pomemben cilj našega poslovanja. Direkcija za infrastrukturo izvaja aktivnosti, s katerimi zagotavljamo ustrezen nivo kakovosti svojih storitev. V stalnih in neposrednih stikih s svojim matičnim naročnikom - Ministrstvom za infrastrukturo in uporabniki ugotavljamo njihove potrebe in pričakovanja.

Kakovost razumemo kot izpolnjevanje potreb uporabnikov in zaposlenih, ki so opredeljene v zakonih in drugih predpisih ter v izpolnjevanju pričakovanj naročnika. Uporabnikom cestnega in železniškega omrežja nudimo storitve v skladu z dogovorjenimi pogoji in v dogovorjenih rokih, ob upoštevanju mednarodnih in nacionalnih standardov in predpisov ter finančnih okvirov. To dosegamo z organizacijo strokovno usposobljenega osebja, katerega glavna naloga je doseganje dogovorjenih zahtev. Naši zaposleni usklajujejo in nadzirajo delo številnih izvajalcev, ki sodelujejo pri realizaciji ciljev.

Veliko pozornost pri vodenju Direkcije za infrastrukturo namenjamo tudi upravljanju s človeškimi viri s poudarkom na usposabljanju za potrebna funkcionalna znanja in z dodeljevanjem pooblastil glede na stopnjo usposobljenosti. V ta namen je Direkcija za infrastrukturo razvila in uvedla učinkovit sistem vodenja kakovosti po merilih mednarodnega standarda ISO 9001:2015 ter je zavezana njegovemu nenehnemu izboljševanju.

Standard ISO 9001:2015 glede politike kakovosti oziroma vodil delovanja postavlja zahtevi, ki morata biti zavezani k:

* izpolnjevanju veljavnih zahtev ter
* nenehnemu izboljševanju sistema vodenja kakovosti.

Ljubljana, 13.9.2022 Bojan Tičar,

 vršilec dolžnosti direktorja